b'\n_START_ARTICLE_\nTuomas I\n_START_SECTION_\nEl\xc3\xa4m\xc3\xa4\n_START_PARAGRAPH_\nTuomaksen kerrotaan olleen jo lapsena tunnettu harvinaisen suuresta hartaudesta ja viisaudesta. Konstantinopolin patriarkka Johannes IV Paastoaja vihki h\xc3\xa4net Konstantinopolin suuren kirkon diakoniksi keisari Maurikioksen (582\xe2\x80\x93602) aikana. H\xc3\xa4nest\xc3\xa4 tuli my\xc3\xb6s sakellarios, Hagia Sofian taloudenhoitaja. Johannes Paastoajaa seurasi patriarkkana Kyriakos, joka kuoli oltuaan virassa vain kolme kuukautta. Tuomas valittiin h\xc3\xa4nen seuraajakseen tammikuussa 607._NEWLINE_Tuomas toimi patriarkkana kolme vuotta ja puolusti sin\xc3\xa4 aikana menestyksekk\xc3\xa4\xc3\xa4sti kirkon oppia harhaoppeja vastaan. H\xc3\xa4nen kerrotaan my\xc3\xb6s antaneen kristityille hyv\xc3\xa4n esimerkin evankeliumin mukaisesta el\xc3\xa4m\xc3\xa4st\xc3\xa4. H\xc3\xa4n oli l\xc3\xa4heisess\xc3\xa4 hengellisess\xc3\xa4 yhteydess\xc3\xa4 my\xc3\xb6skin my\xc3\xb6hemmin pyh\xc3\xa4ksi julistetun Teodoros Sykeonilaisen kanssa ja sairastuttuaan h\xc3\xa4n pyysi Teodorosta tulemaan Konstantinopoliin olemaan h\xc3\xa4nen kanssaan viimeiset elinp\xc3\xa4iv\xc3\xa4t. Patriarkka Tuomas kuoli 25. maaliskuuta 610.\n_START_SECTION_\nMy\xc3\xb6hempi merkitys\n_START_PARAGRAPH_\nOrtodoksinen kirkko kunnioittaa Tuomasta pyh\xc3\xa4n\xc3\xa4 ja viett\xc3\xa4\xc3\xa4 h\xc3\xa4nen muistoaan 21. maaliskuuta.'